গবাদি পশু কেনাবেচার উপর বিধিনিষেধ আরোপ করে গোহত্যা বন্ধ করতে চাইছে নরেন্দ্র মোদী সরকার। এই বিতর্কিত সিদ্ধান্ত যে তারা মানবে না ‌এবং মোদী সরকারের বিরুদ্ধে নতুন জেহাদ ঘোষণা করা হবে, তা স্পষ্ট করে দিল মমতা বন্দ্যোপাধ্যায়ের সরকার।
বরং এই সিদ্ধান্ত যে যুক্তরাষ্ট্রীয় পরিকাঠামোর উপর আঘাত ও ঘোরতর অন্যায়, তা নিয়েই প্রচার করবে তৃণমূল।
কেন্দ্রীয় পরিবেশমন্ত্রকের এই গেজেট বিজ্ঞপ্তি জারি হওয়ার পরেই কেরলের বাম মুখ্যমন্ত্রী পিনরাই বিজয়ন এর বিরোধিতা করে বিবৃতি দিলেও, মমতা বন্দ্যোপাধ্যায় একবারও মুখ খোলেননি। 
শনিবার সরকারি একটি অনুষ্ঠানে মমতা কী বলেন তা জানার জন্য সবাই উৎসুক হয়ে থাকলেও, মুখ্যমন্ত্রী এই সিদ্ধান্ত নিয়ে কোনও প্রতিক্রিয়া দেননি। 
দিনের শেষে শিক্ষামন্ত্রী তথা তৃণমূলের মহাসচিব জানান, এখনও এই বিজ্ঞপ্তি রাজ্য সরকারের কাছে আসেনি, তাই তাঁরা আগে থেকেই এ নতুন নিয়মের ব্যাপারে বিস্তারিত প্রতিক্রিয়া দেবেন না। তবে মাংসের জন্য গবাদি পশু বিক্রির সিদ্ধান্তের তাঁরা যে তীব্র বিরোধিতা করবেন, তা স্পষ্ট করে দিয়েছেন পার্থ চট্টোপাধ্যায়।

আরও পড়ুন:—
গোরক্ষায় বড় সিদ্ধান্ত কেন্দ্রের, গোটা দেশে নিষিদ্ধ হল গরু, মোষ কেনাবেচা
গো হত্যা বন্ধে গোটা দেশে কড়া কানুন, চাপে রাজ্য সরকার। জানুন কোন রাজ্যে কী আইন
তিনি সাংবাদিকদের বলেন, ‘আমরা অবাক হয়ে দেখছি, প্রতি বার কেন্দ্রীয় সরকার যুক্তরাষ্ট্রীয় কাঠামোকে ধ্বংস করছে। রাজ্যের সঙ্গে কোনও কথাবার্তা না বলে, তারাই সিদ্ধান্ত নিচ্ছে।’
কিন্তু এই সার্কুলার এলে পশ্চিমবঙ্গ সরকার কী মানবে এই নিয়ম? পার্থ চট্টোপাধ্যায়ের কথায়, ‘আমাদের অবস্থান হচ্ছে আমরা সাম্প্রদায়িকতা মানবো না। আমরা যে পথে চলছি, সমস্ত সাম্প্রদায়িকতার বিরুদ্ধে আমাদের লড়াই। এই একনায়কতন্ত্রের, এখান তো একজনের শাসন চলছে। এর আমরা সম্পূর্ণ বিরোধিতা করি। কোনও কেন্দ্রীয় সিদ্ধান্ত যা রাজ্যকে প্রভাবিত করবে, রাজ্যের সঙ্গে কথা না বলে এটা করা অন্যায়, অন্যায়, অন্যায়।’
নতুন এই নিয়মকে যে মোদীর ‘হিন্দুত্ব’ রাজনীতির অংশ হিসেবেই তৃণমূল দেখছে, তা নিয়ে কোনও সন্দেহ নেই। আগামী তিন মাসের মধ্যে গরু, মোষ-সহ নানা গবাদি পশু বিক্রির ব্যাপারে যে নির্দেশিকা বেরিয়েছে তা কার্যকর হয়ে যাবে, তা এই রাজ্যে মমতা যে লাগু করতে দেবে না তা তাঁর মন্ত্রীর কথাতেই স্পষ্ট।